钦定古今图书集成/理学汇编/学行典/第191卷 > 周显
## 钦定古今图书集成/理学汇编/学行典/第191卷 > 周显

按《松江府志》：“周显，字光远，世居华亭之干山。少负奇
气，涉猎经史，闲喜神仙道士之学。游龙虎山，执事天
师府。久之，慨然曰：‘吾以孤身远去，父母谁养乎’？遂谢
归。逾年丁父忧，哀毁骨立，葬祭有礼，三年不与燕乐。
奉母孙氏尢谨，所居里岁输官租四万石，民困于重
敛，多负逋慢期。显具为约，遂无敢后者。吴淞江故道”
塞，水溢诸郡，诏有司开浚，御史台分官督视。佥事范
君素知其才，请问方略。显取方尺纸为图，指画形势
甚悉。毕事，御史举酒劳曰：“是役也，君之力也。”先是，郡
监守性缓急不等，言论多忤。会宣抚使行郡，有奸民
投闲，各为给状，交讦受贿不法事。显遂趋二侯，备论
所以，皆感悟，痛自责，相好如初。